Skrifstofa loftslagsþjónustu og aðlögunar hefur verið stofnuð á Veðurstofu Íslands. Umhverfisráðherra segir að með þessu sé verið að safna þekkingu á einn stað, svo hægt sé að taka sem skynsamlegastar ákvarðanir í loftslagsmálum.
Skrifstofu loftslagsþjónustu og aðlögunar verður komið á fót á Veðurstofu Íslands. Guðmundur Ingi Guðbrandsson umhverfisráðherra tilkynnti þetta á ársfundi Veðurstofunnar í morgun. Skrifstofan á að verða brú milli vísinda og samfélags og er ætlað að miðla gögnum, rannsóknum og þekkingu sem nýtist samfélaginu við að takast á við þá náttúruvá lsem oftslagsbreytinga eru.
Með stofnun skrifstofu um loftslagsþjónustu og aðlögun verður til vettvangur sem þjónustar brýn verkefni á sviði aðlögunar, leggur til sviðsmyndir að loftslagsbreytingum og áhrifum þeirra, og vöktun afleiðinga. Þetta kemur fram í tilkynningu frá Veðurstofunni. Þar segir að skrifstofan verði vettvangur fyrir vísindasamfélagið, fagstofnanir og hagaðila um aðlögun, auk þess sem skrifstofan sinni samstarfi við alþjóðastofnanir og miðlun um áhrif loftslagsbreytinga til hagsmunaaðila og almennings. Veðurstofa Íslands veitir skrifstofunni forystu, en hún verður sameiginlegur vettvangur háskólasamfélagsins, Rannís, fagstofnana og hagaðila. Þá segir að skrifstofan eigi að vera mikilvægur vettvangur til að styðja stefnu stjórnvalda um aðlögun vegna loftslagsbreytinga sem nú er í smíðum. Guðmundur Ingi Guðbrandsson umhverfisráðherra segir að með þessu sé verið að búa til nauðsynlegan samstarfsvettvang.
Ég vil til dæmis sjá þann árangur þegar við horfum til baka eftir fimm ár, að þá séum við búin að byggja upp þennan samstarfsvettvang sem þarf að vera á milli fagstofnana sem eru að vinna að rannsóknum og vöktun á milli hagaðila eins og þeirra sem þurfa að velta fyrir sér aðlögun samfélagsins að hækkun sjávar eða meira rennsli í jökullónum, og síðan vísindasamfélagsins, háskólasamfélagsins, þannig að við séum í rauninni að fá bestu mögulegu þekkingu og upplýsingar til þess að byggja ákvarðanatöku um hvernig við aðlögumst að loftslagsbreytingum á. Bara rétt eins og við erum að byggja á þeirri þekkingu sem við höfum til þess að takast á við kórónuveirufaraldurinn, þá er þetta í raun að safna saman þeirri þekkingu sem við þurfum á að halda til þess að geta tekið sem skynsamlegastar ákvarðanir, oft þegar mikil óvissa er samt sem áður uppi þegar kemur að aðlögun að loftslagsbreytingum.
Guðmundur Ingi segir að kostnaður við skrifstofuna verði um 40 milljónir króna á ári.
Skrifstofa loftslagsþjónustu og aðlögunar hefur verið stofnuð á Veðurstofu Íslands. Umhverfisráðherra segir að með þessu sé verið að safna þekkingu á einn stað, svo hægt sé að taka sem skynsamlegastar ákvarðanir í loftslagsmálum.